Siniša Mali Foto: FoNet/ Ognjen Stevanović (Arhiva)

Automobil je najpre bio u vlasništvu njihove poznate firme „Milenijum tim“ angažovane na najvrednijim državnim projektima, uključujući i „Beograd na vodi“, a zatim je preregistrovan na njihovu drugu kompaniju „KBV datakom“, piše KRIK.

Sem automobila, biznismeni su ustupili i stan u kojem je stanovala devojka Predraga Malog. Nekoliko stručnjaka reklo je za KRIK da se ovakav vid ustupanja automobila i nekretnina može tumačiti kao klasičan primer korupcije.

Sat posle ponoći 26. decembra 2014, saobraćajni policajac zaustavio je crni „audi a6“ nedaleko od Hrama Svetog Save u Beogradu. Utvrdio je da je vozač bio pod dejstvom alkohola te je sastavio zapisnik na osnovu kojeg je kasnije podneta prekršajna prijava.

Za policajca, ovo je bio rutinski posao. Zapisnik koji je sastavio, međutim, otkriva značajnu koruptivnu vezu krupnog biznisa i ljudi na vlasti.

Vozač „audija“ bio je Predrag Mali, brat tadašnjeg gradonačelnika Beograda Siniše Malog, ali kola nisu bila njegova. Automobil je bio u vlasništvu beogradske kompanije „Milenijum tim“ (Millennium team) iza koje stoje biznismeni Ivan Bošnjak i Stojan Vujko, otkriva policijski dokument čiju kopiju poseduje KRIK.

Istim „audijem“, tri meseca ranije, Predrag Mali vozio je svog prijatelja Andreja Vučića, brata predsednika Srbije, u danu održavanja Parade ponosa kada ih je pretukla grupa žandarma. Prilikom davanja iskaza u vezi sa ovim incidentom, Mali je slagao tužioca da je „audi“ njegov.

Automobil je, nakon „Milenijum tima“, kako otkriva KRIK, preregistrovan na „KBV datakom“ (KBV datacom), firmu takođe u većinskom vlasništvu istih biznismena – Bošnjaka i Vujka.

Ova kola Predrag Mali vozi i danas.

Novinari KRIK-a videli su ga 5. juna ove godine kako isti „audi a6“ parkira u garažu zgrade u kojoj stanuje. Kada je krenuo da izlazi iz automobila, pitali su ga kako to da godinama vozi kola u vlasništvu firmi srpskih biznismena. Mali je kratko odgovorio da „to nije tačno“ i zatvorio pokretna vrata garaže. Do objavljivanja ovog teksta, brat ministra finansija nije odgovorio na pozive i poruke novinara KRIK-a.

Vozilo, međutim, nije jedino što su ovi biznismeni ustupili Predragu Malom.

U dupleksu na Voždovcu, koji se nalazio u vlasništvu „ćerke firme“ „Milenijum tima“, do 2016. godine stanovala je tadašnja devojka Predraga Malog, Vanja Grujić – direktorka Zavoda za izgradnju Grada Beograda. U tom stanu je, pre više od tri godine, izvršila samoubistvo. Imala je dvadeset i pet godina. Mediji nisu izvestili o ovom slučaju.

Automobil i stan pokazuju dugogodišnju vezu između brata aktuelnog ministra finansija Siniše Malog i moćnih domaćih biznismena čija firma dobija milionske poslove od države.

Bošnjakov i Vujkov „Milenijum tim“ angažovan je na jednom od najpoznatijih građevinskih projekata u državi – „Beogradu na vodi“, koji je sa partnerima iz Ujedinjenih Arapskih Emirata ispregovarao upravo Siniša Mali. Policajci su saslušavali predstavnike ove kompanije u istrazi čuvenog rušenja u Savamali, jer je jedan od svedoka rekao da su bageri koji su srušili ceo kvart došli sa njihovog gradilišta.

Kompanija je poznata i po tome što je radila gasifikaciju opština Smederevo i Grocka, dva posla koja su ukupno vredna oko 60 miliona evra, a nedavno je dobila da gradi stanove za pripadnike službi bezbednosti u Nišu i Vranju za 15 miliona evra. Osim toga, učestvovala je i u desetinama drugih poslova, a njeni prihodi iz godine u godinu skaču.

Njihova druga firma „KBV datakom“, na koju se takođe vodio „audi a6“, prekopala je širi centar Beograda kako bi postavila optičke kablove za državnu telekomunikacionu kompaniju Telekom Srbija. Sarađivala je i sa Telekomovom najvećom konkurencijom – SBB-om. Radila je i na projektovanju magistralnog gasovoda „Južni tok“ čija izgradnja nikada nije realizovana.

Stručnjaci sa kojima su novinari KRIK-a analizirali ovaj slučaj upozoravaju da postoji velika sumnja da je u pitanju korupcija i ističu da bi više institucija moralo da reaguje.

„Ovaj slučaj koji ste istražili je tipičan primer trgovine uticajem – to je firma koja dobija najznačajnije poslove, a brat Siniše Malog od njih dobija darove“, kaže Čedomir Čupić, nekadašnji predsednik odbora Agencije za borbu protiv korupcije.

„Da sam još u Agenciji, tražio bih da se ovaj slučaj ispita i istraži“, napominje Čupić. „Takođe, tužilaštvo bi trebalo da reaguje.“

Bošnjak i Vujko nisu pristali na intervju za KRIK, ali je marketinška služba „Milenijum tima“ pismeno odgovorila na pitanja koja su im poslali novinari, ističući da su „kvalitet, pouzdanost i odgovornost jedini kriterijumi po kojima ’Milenijum tim’ dobija poslove“.

„U potpunosti odbacujemo navode da smo bilo šta ustupili ili poklonili Predragu Malom, s kojim kompanija nema nikakve odnose. Zgrada o kojoj govorite građena je 2009. godine, svi stanovi su prodati i nemamo evidenciju ko u njima stanuje. Gospodina Sinišu Malog, kao i mnoge druge predstavnike izvršne vlasti smo imali prilike da upoznamo prilikom obilaska naših gradilišta. Mimo toga, nemamo nikakve odnose“, navodi se u dopisu, uz komentar da su pitanja o njihovom odnosu sa porodicom Mali „neumesna“.

Milionski poslovi

Vlasti su se menjale, ali firme u vlasništvu Bošnjaka i Vujka uvek su dobijale dobre poslove.

Tokom prethodne vlasti, koju su činile Demokratska stranka (DS) i Socijalistička partija Srbije (SPS), „Milenijum tim“ je najvrednije poslove dobijao od „Srbijagasa“ koji vodi socijalista Dušan Bajatović – zbog čega je ova firma u javnosti dovođena u vezu sa SPS-om.

Bošnjak i Vujko čak su se pojavili i u predizbornom spotu SPS-a na vojvođanskim izborima 2012. godine u kojem su Bajatovića opisali kao „odličnog menadžera“. „Podrška dugogodišnjem poslovnom partneru i investitoru u nekim njegovim umetničkim, sportskim, političkim ili drugim aktivnostima nije ništa protivzakonito“, prokomentarisali su ovo iz kompanije „Milenijum tim“ u dopisu upućenom KRIK-u.

Krajem 2011, kompanija je sklopila ugovor vredan oko 29 miliona evra sa „Srbijagasom“ za gasifikaciju Smedereva, kako piše na sajtu ovog grada.

Podjednako vredan posao dobili su i godinu dana kasnije, odmah nakon što se promenila vlast, a vladu sastavili Srpska napredna stranka (SNS) i SPS. „Srbijagas“ je odabrao „Milenijum tim“ za strateškog partnera za gasifikaciju opštine Grocka, a ugovor za ovaj blizu 30 miliona evra vredan posao su u decembru 2012. potpisali Bajatović, Vujko i nedavno smenjeni predsednik opštine Grocka Dragoljub Simonović, kome se sudi zbog paljenja kuće novinara.

„Milenijum tim“ je za ovaj projekat dobio polovinu novca iako je samo trećina posla bila obavljena, o čemu je ranije pisao Insajder. Poslovi gasifikacije zainteresovali su Tužilaštvo za organizovani kriminal koje vodi predistražni postupak.

Sa jačanjem SNS-a na vlasti, Bošnjak i Vujko dobili su desetine građevinskih i drugih projekata, uglavnom od institucija i preduzeća koje vode ljudi upravo iz SNS-a. Dok je Siniša Mali bio gradonačelnik, „Milenijum tim“ i partneri su u Beogradu dobili poslove vredne najmanje 15 miliona evra. U to vreme, počeli su da grade i „Beograd na vodi“.

Jedan od poslednjih velikih poslova koje su dobili je i gradnja stanova za pripadnike službi bezbednosti u Nišu i Vranju krajem 2018. Ovaj posao vredan 15 miliona evra „Milenijum timu“ i turskoj kompaniji „Tašjapi“ (Tasyapi) dodelilo je Ministarstvo građevinarstva, saobraćaja i infrastrukture koje vodi Zorana Mihajlović. „Tašjapi“ je javnosti poznat po tome što mu je pre toga poverena rekonstrukcija puta Novi Pazar – Tutin koju kreditom finansira turska vlada.

Iznos koji su dobili za izgradnju stanova je za 18 odsto viši od onog koji je ministarstvo procenilo pre raspisivanja tendera. Država je prihvatila ponudu „Milenijum tima“ i turske firme koja je ujedno bila i jedina na tenderu. Mišljenje o izboru pobednika tendera traženo je od ministra finansija Siniše Malog koji nije imao primedbi.

Gradnja stanova tek što je počela, a projekat je već zatresla korupcionaška afera. U martu ove godine, zbog davanja i primanja mita, uhapšen je direktor „Tašjapija“ za Srbiju i nekoliko službenika državnog Saobraćajnog instituta CIP koji je nadgledao izvođenje radova. Niko od uhapšenih nije iz kompanije „Milenijum tim“.

Prošla godina bila je najuspešnija za „Milenijum tim“ koji je imao prihode od oko 36 miliona evra. U finansijskom izveštaju ističu da su za skok prihoda najviše zaslužni njihovi poslovi na gasifikaciji i „Beogradu na vodi“.

Upravo je ovaj potonji posao najkontroverzniji u kojem je firma učestvovala, ali i nešto što ih direktno spaja sa Sinišom Malim.

Rušenje u Savamali

U gradnji „Beograda na vodi“ kompanija „Milenijum tim“ učestvuje od samog početka. Taj megalomanski projekat sa arapskim investitorima u ime države ugovorio je upravo Siniša Mali i nazvao ga „simbolom uspeha i napretka zemlje“. Predsednik Aleksandar Vučić opisao ga je kao „novi dragulj Srbije“.

„Milenijum tim“ je, između ostalog, bio plaćen za sređivanje terena pred gradnju, postavljanje kamena temeljca zgrada koje su do sada nikle u ovom kompleksu i njegovu gasifikaciju. Kao podizvođači italijanske firme „Pizzarotti“, angažovani su na izgradnji ključne zgrade u projektu – Kule Beograd.

Projekat ima i svoju mračnu stranu.

Nedaleko od gradilišta „Beograda na vodi“, u Hercegovačkoj ulici u četvrti Savamala, u noći između 24. i 25. aprila 2016. godine pojavili su se ljudi maskirani „fantomkama“ i zarobili prolaznike, dok su bageri rušili restorane i druge prostorije u vlasništvu privatnih kompanija. Iako do danas nije otkrila ko je sve umešan u rušenje, policija u svom izveštaju, koji je ranije objavio KRIK, uvodi sumnju u umešanost Bošnjakove i Vujkove kompanije.

Jedan od svedoka ispričao je policiji da su bageri koji su rušili u Hercegovačkoj došli iz pravca gradilišta „Beograda na vodi“ na kojem su u to vreme radili upravo bageri firme „Milenijum tim“.

Nakon što im je svedok to otkrio, policajci su ispitali predstavnike ove kompanije. Oni su negirali da su mašine napuštale gradilište, kako piše u izveštaju policije.

„24-og na 25-i april na gradilištu nije bilo aktivnosti i nisu izvođeni radovi i građevinska mehanizacija nije napuštala gradilište“, odgovorili su policiji iz „Milenijum tima“. Gradilište, međutim, kako se navodi u policijskom izveštaju, ne poseduje video-nadzor te nije bilo moguće proveriti njihovu tvrdnju.

U pismu „Milenijum tima“ KRIK-u tvrdi se da firma nije učestvovala u ovom događaju: „U potpunosti odbacujemo bilo kakve insinuacije koje našu kompaniju pominju u kontekstu noćnog rušenja u Hercegovačkoj ulici“.

Bivša supruga Siniše Malog, Marija Mali, u intervjuu za KRIK otkrila je da joj se Siniša, dan nakon rušenja, pohvalio da ga je on organizovao. Ispričao joj je da je imao zadatak da taj prostor „očisti“ kako bi otklonio smetnju za gradnju „Beograda na vodi“.

Osim rušenja pod okriljem noći, nekoliko meseci kasnije na istom mestu se dogodilo novo, ali u toku dana. Nekoliko preostalih objekata u Hercegovačkoj srušili su bageri „Milenijum tima“. Privatna kompanija koje je bila vlasnik srušenih objekata tužila ih je Privrednom sudu, ali je sud odbio njihov zahtev da „Milenijum tim“ izgradi ono što je porušio.

Svi poslovi brata iz senke

Za razliku od starijeg brata koji se godinama nalazi na najvišim političkim funkcijama i stalno pojavljuje u medijima, o Predragu Malom malo se zna. Njegov uticaj je, međutim, veliki.

Taj uticaj crpi i iz svoj prijateljstva sa Andrejem Vučićem – bratom predsednika Srbije, o čemu je čak i Siniša Mali govorio za hrvatski nedeljnik „Globus“.

„Stvar je u tome što su Vučićev rođeni brat Andrej i moj mlađi brat Predrag najbolji prijatelji. I ja sam uvek njima pomagao“, rekao je Mali 2014. i objasnio kako je čak postao gradonačelnik zahvaljujući ovom poznanstvu.

Ovu dvojicu prijatelja sa Ivanom Bošnjakom spaja košarkaški klub „Crvena zvezda“. Predrag Mali i Bošnjak bili su 2014. godine članovi Upravnog odbora ovog kluba, u vreme dok je Andrej Vučić bio član predsedništva.

Predrag Mali pojavljuje se u kontroverznim poslovima u koje je umešan njegov brat, a o kojima je KRIK ranije pisao.

Bio je direktor porodične kompanije „Kompost grup“ (Compost group) posredstvom koje je porodica Mali nelegalno prisvojila 10 hektara državnog zemljišta kod Vršca. Na ovoj zemlji porodica je proizvodila đubrivo za šampinjone.

Privredni sud u Pančevu presudio je da se oteta zemlja vrati državi, ali to do danas nije učinjeno, iako je presuda već godinu dana pravosnažna.

Dokumentacija ove kompanije pokazuje i da je Predrag Mali bio uključen u sumnjive novčane transakcije. Pozajmio je 250.000 evra nepoznatog porekla „Kompost grupu“, a zatim je ovo potraživanje krajem 2010. godine prodao za jedan evro njenom većinskom vlasniku – firmi „Ferdi dženetiks“ (Ferdi genetics). Inače, vlasnik „Ferdi dženetiksa“ tada je bila ofšor firma „Alessio Investment LTD“ sa Britanskih Devičanskih Ostrva, iza koje stoji njegov brat Siniša, i koja je, kako je KRIK ranije pisao, dovođena u vezu s pranjem novca.

Ime Predraga Malog spominjalo se i u vezi sa spornom privatizacijom „Vršačkih vinograda“ 2013. godine.

Vinograde je Agencija za privatizaciju prodala kineskoj kompaniji „Guan Nan“ daleko ispod vrednosti, zbog čega je Ministarstvo privrede poništilo ovu privatizaciju. U svojoj izjavi koju je dao policiji, Vladislav Nestorović, bivši direktor „Vršačkih vinograda“, otkrio je da je Predrag Mali bio savetnik kineskoj firmi u ovoj privatizaciji.

„Početkom februara 2013. godine Olivera Aranđelović (zamenica direktora Agencije za privatizaciju) pod oznakom ­’hitno’ traži podatke po nalogu konsultanta potencijalnog kupca. Iz priloženog mejla vidi se da se radi o Mali Predragu“, rekao je Nestorović.

Tužilaštvo za organizovani kriminal nije želelo novinarima KRIK-a da odgovori da li ispituju ulogu Predraga Malog u ovoj privatizaciji jer je u toku predistražni postupak.

Predrag Mali bio je vlasnik konsultanske kompanije „Vision international“ ugašene 2010. Bio je i direktor konsultanske firme svog brata „Oli Consulting“, od njenog osnivanja 2005. sve do 2013. godine.

Trenutno, kako pokazuju podaci poslovnog registra, nije vlasnik nijedne firme. Nije poznato gde je zaposlen i čime se bavi. Stanuje u svom novom četvorosobnom stanu u širem centru Beograda, nedaleko od Vukovog spomenika.

Iako automobil zvanično nije njegov, Predrag Mali ga predstavlja kao „svoj“.

Tako je ispričao tužilaštvu koje ga je saslušalo nakon incidenta na Paradi ponosa 2014. godine kada su žandarmi prebili njega i brata tadašnjeg premijera.

„(Predrag Mali) u svom iskazu navodi da je kritičnog dana svojim vozilom marke ’audi’, model a6, otišao po svog dugogodišnjeg prijatelja Andreja Vučića“, piše u prvostepenoj presudi Višeg suda kojom su žandarmi osuđeni zbog prebijanja.

Da je Mali slagao tužilaštvo, potvrđuje policijski zapisnik u kojem se navodi da je ovaj automobil u vlasništvu kompanije „Milenijum tim“.

Zbog vožnje u pijanom stanju krajem 2014. godine, osuđen je na kaznu od 8.000 dinara i zabranu vožnje tri meseca, pokazuju sudska dokumenta do kojih je došao KRIK. Kaznu je platio.

„Audi“ su Bošnjak i Vujko kasnije preregistrovali na svoju drugu firmu – „KBV datakom“. Mali ga još vozi, uverili su se novinari KRIK-a kada su ga 5. juna ove godine videli kako ga parkira.

Sagovornici KRIK-a tvrde da ovo izaziva sumnju u korupciju.

„Pošto Siniša Mali lično ne dobija poklone, nego ide preko brata, onda je to trgovina uticajem. Znači – ’moj brat je uticajan, on je ministar i sad ja na osnovu toga koristim’“, objašnjava Čedomir Čupić.

Sociolog Dario Hajrić saglasan je da je u pitanju klasičan primer korupcije.

„Zbog čega bi jedna firma dala automobil i stanove na korišćenje pripadniku porodice visokog državnog funkcionera? Dakle, ona mora da ima interes. Tu postoji prostor za uzvraćanje usluge koji je veoma očigledan. Veze privrednog koruptivnog miljea sežu uvek do vrha vlasti.“

Boban Stojanović sa Fakulteta političkih nauka upozorava da bi institucije morale da se posvete ovom slučaju.

„Tužilaštvo apsolutno mora da reaguje, a verovatno i premijerka koja bi trebalo da smeni svog ministra. Ovaj slučaj me asocirala na priču oko izgradnje Koridora 10 i firme u čijem je vlasništvu škoda superb koju je vozio (direktor Koridora Srbije) Zoran Babić. To je izgleda neki novi model da firme koje rade (državne poslove) ustupaju političarima ili ljudima koji su povezani sa politikom automobile, stanove.“

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se